Iako je ovo naučno-popularno štivo, nije za svačije uši (oči). Stoga, onaj ko ne želi da čuje o našem usmenom (ređe pisanom) nasleđu u kom se češće pominju one reči na K i na P, sada je vreme da odustane od čitanja. Uređivači ovog sajta ne govore ovim jezikom a isto tako ni čitaoci i oni koji ostavljaju komentare. Međutim, živimo u delu Evrope gde se govore dva jezika sa najviše psovki i sočnih izraza pa hteli-ne hteli dođe i do nas po nešto. Narodi koji su najviše dali svetskoj kulturi i književnoj baštini, pokazali su se krajnje nemaštoviti u jeziku kada treba oplest’ po nekome ili nečemu. A da im nije do psovanja ne bi izgovarali ni tih par nepristojnih reči. To ne znači da i oni nisu ostavili za sobom bestidnih priča i bajki pisanih necenzurisanim, narodnim jezikom.

Nekad davno, kada za noževe nisu znali već su govedinu kurcem sekli

Tada se desila ta grozna svađa između pizde i dupeta a prepričava je ruska narodna priča koju je u zbirku sličnih uvrstio A. N. Afanasijev, još u 19. veku (Zaveštani tetreb). Vuk Karadžić u Mrsnim pričama beleži prastaru narodnu priču u kojoj jedan čovek pita drugog – šta radi. Nakon što mu ovaj odgovara da “svira kurcu”, pada predlog: “Pobro, kad odsviraš na svom odsviraj malo i na mom”. Nama je značajno da ova i još mnoge niskosti i plitkosti otkrivaju kako štoseve kao što je “sviranje u kožnu frulu” nisu izmislili ni pankeri ni hipici, čupavci ili drogeraši, već da one postoje možda i vekovima.

U našem kraju su sabrali ovakve folklorne pričice Balint Vujkov kod Bunjevaca (Mrsne pripovitke) i Burany Bela one na mađarskom (Mé piros a gólya csőre?).

Nama ostaje da vidimo koje su to vulgarnosti i bezobrazne dosetke aktuelne danas u Subotici. Da li su one baš samo subotičke, teško je reći ali neke od njih zvuče baš lokalno. Uzmimo recimo ono: “Jebe me ko vitar tavanska vrata !” Ima li slikovitijeg opisa te vrste maltretiranja kljuckanjem ?

Neke od njih postoje paralelno i na mađarskom, kao što je recimo večita istina da “Jači ker jebe” (Erősebb kutya baszik). Ima još tih priprostih dosetki u kojima su akteri životinje. Recimo, kada neko neko nešto skriva, krije to “ko mačka govno”. Čuva tajnu ko patka govno, zna da kaže naš svet a ako neko previše priča kažu mu: Pun si priče ko patka govana !

Sranja nikad dosta. Motivacioni govor nekome ko je neodlučan, u Subotici počinje: Jedan je probo pa se usro…

U zadnje vreme stariji Subotičani često umeju da kažu mlađima: “Ja neću doći na tvoje ali ti hoćeš na moje.” Hm…ovo jedino ima smisla ako u sebi krije poruku “nabijem te ja…” Jer ni malo filozofski ne zvuči konstatacija da vreme ide samo u napred i da će onaj ko je od nekog stariji, biti to i nadalje. Ali ako se iza ove banalnosti krije poruka DOĆEŠ TI NA MOG, e onda je tu reč o prikladnoj poruci mlađem kolegi…da ne ponavljamo sad.

Ima mesta gde se ne sme izgovoriti broj sedam u muškom društvu. To nije u okruženju finog sveta koji posećuje ovaj sajt, već su to neki prosti ljudi koji bi na izgovoren broj sedam doviknuli – na kurac ! Odbrana je jedino bila moguća ako bi u brojanju posle šest išao broj sedaš. Ne zna se kada je to počelo ali kada jedan klinac hteo da navuče starog majstora na ovu foru i nabacio mu na sedmicu ono “na kurac”, dobio je odmah odgovor: “…te navuko ker”. Dakle, nikad kraja navlačenju. Izgleda da su neke dosetke vremenom dobile nastavak. Recimo ona stara: Ko pre divojci, njemu divojka a ko poslednji – njemu žena.

Metafora o ćelavcu kome i dlake smetaju, dobila je i svoju “soft” verziju: Probirač naleti na otirač.

Razglednice iz serije ČKK. Izdavač: Minerva Subotica

“Mešaš pičke i pogače”

Ako se na svim slovenskim jezicima K…. i P…. kaže isto ili slično, znači da mi druge reči za to nemamo. Koristimo latinske a one naše ostavljamo za psovke.

Ovakvi izrazi a pogotovo psovke ponekad dobro dođu, ali, ako se koriste prečesto one devalviraju, izgube svoju snagu. Kada se ispale samo u trenucima čovekovog najvećeg besa, onda imaju efekat ventila što je njihova svrha, na kraju krajeva. I kada se pominju ženski delovi tela, nije svejedno kada i kako paše koji izraz. Još je Rade Šerbedžija u Varioli Veri objasnio razliku između pičke i pizde, mada se danas ono prvo najčešće koristi kada se govori o kukavicama. Kada je reč o ljubavi, u vokabular se može uvrstiti čitav niz imena ovog organa a da se ne vređa dostojanstvo žene. Postoje i izrazi koji su pomalo zaboravljeni (žensko krilo, stidnica, zdjelica…)

Ovo nije sve ali je dosta za jedan dan. Prikupljanje ovog jezičkog nasleđa se nastavlja a onaj ko zna nešto neka slobodno dopiše. Pobude su isključivo naučne.

--- reklama ---

--- reklama ---